Document ID: 32009R1022

KOMISIJAS REGULA (EK) Nr. 1022/2009
(2009. gada 29. oktobris),
ar ko groza Regulas (EK) Nr. 1738/2005, (EK) Nr. 698/2006 un (EK) Nr. 377/2008 attiecībā uz Starptautisko standarta nodarbošanās klasifikāciju (ISCO)
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1998. gada 9. marta Regulu (EK) Nr. 577/98 par darbaspēka izlases veida apsekojuma organizēšanu Kopienā (1) un jo īpaši tās 4. panta 3. punktu,
ņemot vērā Padomes 1999. gada 9. marta Regulu (EK) Nr. 530/1999 par ienākumu un darbaspēka izmaksu strukturālo statistiku (2) un jo īpaši tās 11. pantu,
tā kā:
(1)
Regulu (EK) Nr. 577/98 īsteno ar Komisijas 2008. gada 25. aprīļa Regulu (EK) Nr. 377/2008, ar ko īsteno Padomes Regulu (EK) Nr. 577/98 par darbaspēka izlases veida apsekojuma organizēšanu Kopienā attiecībā uz datu nosūtīšanai izmantojamo kodēšanu, sākot ar 2009. gadu, izlases grupas izmantošanu statistikas datu vākšanai par strukturālajiem mainīgajiem lielumiem un pārskata ceturkšņu definēšanu (3). Regulu (EK) Nr. 530/1999 īsteno ar Komisijas 2005. gada 21. oktobra Regulu (EK) Nr. 1738/2005, ar ko groza Regulu (EK) Nr. 1916/2000 attiecībā uz informācijas par izpeļņas struktūru definēšanu un nosūtīšanu (4), un Komisijas 2006. gada 5. maija Regulu (EK) Nr. 698/2006, ar ko īsteno Padomes Regulu (EK) Nr. 530/1999 par strukturālās statistikas, kas attiecas uz darbaspēka izmaksām un izpeļņu, kvalitātes izvērtēšanu (5).
(2)
Minēto īstenošanas regulu pielikumi atsaucas uz Starptautisko standarta nodarbošanās klasifikāciju, “ISCO-88” vai šīs klasifikācijas Eiropas redakciju, turpmāk “ISCO-88 (COM)”.
(3)
Starptautiskā Darba organizācija (ILO) pārskatīja līdz šim izmantoto Starptautisko standarta nodarbošanās klasifikāciju ISCO-88 ar mērķi padarīt pieejamu efektīvāku klasifikāciju, kuru valstis var izmantot nākamajā tautas skaitīšanā, kā arī valsts nodarbinātības dienestu un citās uz klientu orientētās programmās. Lai nodrošinātu ES dalībvalstu un pārējo pasaules valstu datu par profesijām salīdzināmību, galvenajos Eiropas statistikas sistēmas apsekojumos, kur vāc datus par profesijām, pirms nākamās tautas skaitīšanas, kas notiks 2011. gadā, jāizmanto šī pārskatītā klasifikācija (ISCO-08).
(4)
Pārskatītās Standarta nodarbošanās klasifikācijas izveidošana liek mainīt jo īpaši atsauces uz ISCO-88 un šīs klasifikācijas Eiropas redakciju ISCO-88 (COM). Tādēļ attiecīgi jāgroza Regulas (EK) Nr. 1738/2005, (EK) Nr. 698/2006 un (EK) Nr. 377/2008.
(5)
Uzskata par ieteicamu, cik vien iespējams, lai nākamajā tautas skaitīšanā, kurai atsauces gads būs 2011. gads, ISCO-08 datu pārraides pirmais pārskata gads ir vienāds visās attiecīgajās statistikas jomās. Tādēļ 2011. gadu iesaka izmantot kā pirmo atsauces gadu datu nosūtīšanai par profesijām saskaņā ar ISCO-08 , izņemot izpeļņas struktūras apsekojumu, jo to veic ik pēc četriem gadiem, proti, 2010. gadā.
(6)
Šajā regulā paredzētie pasākumi ir saskaņā ar Eiropas Statistikas sistēmas komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1738/2005 I, II un III pielikumā “ISCO-88 (COM)” aizstāj ar “ISCO-08”.
2. pants
Visā Regulas (EK) Nr. 698/2006 pielikumā “ISCO-88” aizstāj ar “ISCO-08”.
3. pants
Visā Regulas (EK) Nr. 377/2008 pielikumā “ISCO-88 (COM)” aizstāj ar “ISCO-08”.
4. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Regulas 1. un 2. pantu piemēro no 2010. gada 1. janvāra. Regulas 3. pantu piemēro no 2011. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 29. oktobrī

Labels: 12
4
9
19